**ПРЕДЛОГ ЗАКОНА**

**О ИЗМЕНАМА И ДОПУНИ ЗАКОНА О РЕГУЛИСАЊУ ЈАВНОГ ДУГА САВЕЗНЕ РЕПУБЛИКЕ ЈУГОСЛАВИЈЕ ПО ОСНОВУ ДЕВИЗНЕ ШТЕДЊЕ ГРАЂАНА**

Члан 1.

У Закону о регулисању јавног дуга Савезне Републике Југославије по основу девизне штедње грађана („Службени лист СРЈ”, бр. 36/02 и „Службени гласник РС”, бр. 80/04 – УС и 101/05 – др. закон), у члану 2. број: „4,2” замењује се бројем: „4,00”, у алинеји првој број: „3,2” замењује се бројем: „3,05”, у алинеји другој број: „0,4” замењује се бројем: „0,38”, а у алинеји трећој, број: „0,6” замењује се бројем: „0,57”.

Члан 2.

У члану 21. став 1. речи: „на начин који се уговори са државама сукцесорима СФРЈ”, замењују се речима: „у складу са посебним законом.”.

Члан 3.

После члана 21. додаје се члан 21а који гласи:

„Члан 21а

Влада ће одредити банку која ће сервисирати девизну штедњу грађана положену код Југобанке Југбанке а.д. Косовска Митровица и ближе уредити питања која се односе на сервисирање те штедње.”.

Члан 4.

Овај закон ступа на снагу наредног дана од дана објављивања у „Службеном гласнику Републике Србије”.

**О Б Р А З Л О Ж Е Њ Е**

I. УСТАВНИ ОСНОВ ЗА ДОНОШЕЊЕ ЗАКОНА

Уставни основ за доношење овог закона садржан је у одредби члана 97. тачка 6. Устава Републике Србије, којом је прописано да Република Србија, између осталог, уређује и обезбеђује банкарски и девизни систем.

II. РАЗЛОЗИ ЗА ДОНОШЕЊЕ ЗАКОНА

У поступку оцене уставности и законитости општих правних аката, Уставни суд (у даљем тексту: Суд) је утврдио да Уредба о ближим условима и начину исплате девизне штедње грађана положене код Југобанке Југбанке а.д. Косовска Митровица („Службени гласник РС”, број 37/04) (у даљем тексту: Уредба) није у сагласности са Уставом и законом. Уредба је престала да важи даном објављивања Одлуке Уставног суда у „Службеном гласнику РС”, број 103/13 од 26. новембра 2013. године.

У вези са сервисирањем старе девизне штедње, донета је још једна судска одлука, пресуда Европског суда за људска права, која је објављена 16. јула 2014. године. Овом пресудом обавезане су Република Србија и Република Словенија да исплате стару девизну штедњу подносиоцима представке (Е. Алишић, А. Саџак и С. Шахдановић), који су штедели код Љубљанске банке Сарајево и Инвестбанке ПЈ Тузла, и то под истим условима, као и друге штедише које су имале такву штедњу у домаћим филијалама српских, односно словеначких банака. Према пресуди, Република Србија мора предузети све неопходне мере, укључујући и законодавне измене, у року од годину дана од доношења пресуде, односно до 16. јула 2015. године, како би подносилац представке и сви други у истој ситуацији могли да поврате своју стару девизну штедњу.

Потреба за отклањањем застоја у сервисирању исплата девизне штедње грађана положене код Југобанке Југбанке а.д. Косовска Митровица, који је настао престанком важности Уредбе, као и потреба за доношењем посебног закона којим би се у складу са налогом Европског суда за људска права регулисале обавезе по основу неисплаћене девизне штедње држављанима бивших република СФРЈ, условили су измене и допуну Закона о регулисању јавног дуга Савезне Републике Југославије по основу девизне штедње грађана („Службени лист СРЈ”, број 36/02 и „Службени гласник РС”, бр. 80/04 - УС и 101/05 – др. закон – у даљем тексту: Закон), у делу који се односи на висину јавног дуга, као и у делу који уређује исплату девизне штедње грађана која је положена код Југобанке Југбанке а.д. Косовска Митровица.

Одлуком Владе од 11. децембра 2014. године, образована је Радна група за извршење налога из пресуде Европског суда за људска права и решавање питања јавног дуга Аутономне покрајине Косово и Метохија коју чине представници Министарства финансија, Министарства правде, Министарства спољних послова, Канцеларије за Косово и Метохију, Агенције за осигурање депозита и Народне банке Србије. Такође, у раду Радне групе учествовали су и представници других надлежних државних органа и организација.

III. ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА

Чланом 1. овог закона мења се члан 2. Закона, односно износ јавног дуга и у оквиру њега износи стања девизне штедње грађана и износи камата.

Чланом 2. овог закона мења се члан 21. став 1. Закона, тако што се прописује да ће се регулисање обавеза по основу неисплаћене девизне штедње држављанима бивших република СФРЈ који су положили девизну штедњу на начин предвиђен тим чланом – уредити посебним законом, уместо на начин који се уговори с државама сукцесорима СФРЈ, а што је постојеће законско решење. Посебан закон који ће уредити регулисање наведених обавеза је Закон о регулисању јавног дуга Републике Србије по основу неисплаћене девизне штедње грађана положене код банака чије је седиште на територији Републике Србије и њиховим филијалама на територијама бивших република СФРЈ.

Чланом 3. овог закона додаје се нови члан 21а којим се даје правни основ да Влада одреди банку која ће сервисирати девизну штедњу и ближе уреди питања која се односе на сервисирање девизне штедње грађана положене код Југобанке Југбанке а.д. Косовска Митровица.

Чланом 4. овог закона предвиђа се ступање на снагу овог закона.

IV. ПРОЦЕНА ИЗНОСА ФИНАНСИЈСКИХ СРЕДСТАВА ПОТРЕБНИХ ЗА СПРОВОЂЕЊЕ ЗАКОНА

За спровођење овог закона обезбеђиваће се средства у буџету Републике Србије. Наиме, овим законом смањује се обавеза утврђена основним законом из 2002. године.

V. РАЗЛОЗИ ЗА ДОНОШЕЊЕ ЗАКОНА ПО ХИТНОМ ПОСТУПКУ

Предлаже се доношење овог закона по хитном поступку, сагласно члану 167. Пословника Народне скупштине („Службени гласник РС”, број 20/12 - пречишћен текст), с обзиром на то да је неопходно у што краћем року предузети мере како би се извршиле обавезе Републике Србије након одлуке Суда.

VI. РАЗЛОЗИ ЗБОГ КОЈИХ СЕ ПРЕДЛАЖЕ ДА ЗАКОН СТУПИ НА СНАГУ ПРЕ ОСМОГ ДАНА ОД ДАНА ОБЈАВЉИВАЊА У „СЛУЖБЕНОМ ГЛАСНИКУ РЕПУБЛИКЕ СРБИЈЕˮ

Предлаже се да овај закон ступи на снагу наредног дана од дана објављивања у „Службеном гласнику Републике Србијеˮ будући да за то постоје нарочито оправдани разлози који се огледају у неопходности да се омогући примена прописа у најкраћем року, посебно зато што ће извршавање пресуде Европског суда за људска права бити разматрано на наредном састанку Комитета министара Савета Европе.

VII. ПРЕГЛЕД ОДРЕДАБА ЗАКОНА КОЈЕ СЕ МЕЊАЈУ, ОДНОСНО ДОПУЊУЈУ

Члан 2.

Јавни дуг из члана 1. овог закона износи ~~4,2~~ 4,00 милијарде евра и обухвата:

– стање девизне штедње грађана на дан 31. марта 2002. године, обрачунато као разлика стања девизне штедње код овлашћених банака из члана 2. Закона на дан 31. децембра 1997. године и исплата извршених до 31. марта 2002. године – у износу ~~3,2~~ 3,05 милијарде евра;

– приписану камату, обрачунату по каматној стопи од 2% годишње, и курсне разлике обрачунате за период од 1. јануара 1998. до 31. марта 2002. године – у износу ~~0,4~~ 0,38 милијарде евра;

– камату, обрачунату по каматној стопи од 2% годишње, за период од 1. априла 2002. године до рокова доспећа утврђених овим законом – у износу ~~0,6~~ 0,57 милијарде евра.

Посебне одредбе

Члан 21.

Држављани бивших република СФРЈ, које нису у саставу Савезне Републике Југославије, а који су девизну штедњу из члана 2. Закона положили код овлашћених банака са седиштем на територији Савезне Републике Југославије, као и држављани Савезне Републике Југославије који су ту штедњу положили код филијала банака из тог члана које су се налазиле на територији бивших република СФРЈ до момента отцепљења тих република – своја потраживања по основу девизне штедње грађана остварују ~~на начин који се уговори са државама сукцесорима СФРЈ~~ У СКЛАДУ СА ПОСЕБНИМ ЗАКОНОМ.

Грађани на привременом раду у иностранству и страна физичка лица, који су девизну штедњу положили код банака из члана 2. Закона, право на исплату те штедње остварују у складу са овим законом.

Средства за исплату девизне штедње из става 2. овог члана обезбеђују Република Србија и Република Црна Гора – према седишту банака код којих је та штедња положена.

ЧЛАН 21А

ВЛАДА ЋЕ ОДРЕДИТИ БАНКУ КОЈА ЋЕ СЕРВИСИРАТИ ДЕВИЗНУ ШТЕДЊУ ГРАЂАНА ПОЛОЖЕНУ КОД ЈУГОБАНКЕ ЈУГБАНКЕ А.Д. КОСОВСКА МИТРОВИЦА И БЛИЖЕ УРЕДИТИ ПИТАЊА КОЈА СЕ ОДНОСЕ НА СЕРВИСИРАЊЕ ТЕ ШТЕДЊЕ.

**ИЗЈАВА О УСКЛАЂЕНОСТИ ПРОПИСА СА ПРОПИСИМА ЕВРОПСКЕ УНИЈЕ**

**1. Орган државне управе, односно други овлашћени предлагач прописа**

Овлашћени предлагач: Влада

Обрађивач: Министарство финансија

**2. Назив прописа**

ПРЕДЛОГ ЗАКОНA О ИЗМЕНАМА И ДОПУНИ ЗАКОНА О РЕГУЛИСАЊУ ЈАВНОГ ДУГА САВЕЗНЕ РЕПУБЛИКЕ ЈУГОСЛАВИЈЕ ПО ОСНОВУ ДЕВИЗНЕ ШТЕДЊЕ ГРАЂАНА

DRAFT LAW ON AMENDING AND SUPPLEMENT THE LAW ON REGULATION OF THE PUBLIC DEBT OF THE FEDERAL REPUBLIC OF YUGOSLAVIA BASED ON THE CITIZENS’ FOREIGN CURRENCY SAVINGS

**3. Усклађеност прописа са одредбама Споразума о стабилизацији и придруживању између Европских заједница и њихових држава чланица, са једне стране, и Републике Србије са друге стране („Службени гласник РС”, број 83/08) (у даљем тексту: Споразум), са једне стране, и Републике Србије, са друге стране („Службени гласник РС”, број 83/08) (у даљем тексту: Прелазни споразум)**

**а) Одредба Споразума која се односи на нормативну саржину прописа.**

Не постоје релевантне одредбе Споразума и Прелазног споразума

**б) Прелазни рок за усклађивање законодавства према одредбама Споразума**

*-*

**в) Оцена испуњености обавезе које произлазе из наведене одредбе Споразума**

*-*

**г) Разлози за делимично испуњавање, односно неиспуњавање обавеза које произлазе из наведене одредбе Споразума**

**-**

**д) Веза са Националним програмом за усвајање правних тековина Европске уније**

-

**4. Усклађеност прописа са прописима Европске уније**

**а) Навођење одредби примарних извора права ЕУ и оцене усклађеност са њима**

*-*

**б) Навођење секундарних извора права ЕУ и оцене усклађеност са њима**

*-*

**в) Навођење осталих извора права ЕУ и усклађеност са њима**

**-**

**г) Разлози за делимичну усклађеност, односно неусклађеност**

*-*

**д) Рок у којем је предвиђено постизање потпуне усклађености прописа са прописима Европске уније**

*-*

**5. Уколико не постоје одговарајуће надлежности Европске уније у материји коју регулише пропис, и/или не постоје одговарајући секундарни извори права ЕУ са којима је потребно обезбедити усклађеност, треба образложити ту чињеницу. У овом случају није потребно попуњавати Табелу усклађености прописа.**

Не постоје прописи ЕУ са којима је потребно обезбедити усклађеност

**6. Да ли су претходно наведени извори права ЕУ преведени на српски језик?**

-

**7. Да ли је пропис преведен на неки службени језик ЕУ?**

НЕ

**8. Учешће консултаната у изради прописа и њихово мишљење о усклађености**

НЕ